Ռոման Ալավերդյան

Ռոմա Բախշիի Ալավերդյան (մայիսի 14, 1956(1956-05-14), Փիփ, Դաշկեսանի շրջան, Ադրբեջանական ԽՍՀ, ԽՍՀՄ), հայ ֆիզիկոս։ ֆիզիկամաթեմատիկական գիտությունների դոկտոր (2000), պրոֆեսոր (2009)։


== Կենսագրություն ==
Ռոմա Ալավերդյանը ծնվել է 1956 թվականի մայիսի 14-ին Ադրբեջանի Դաշքեսանի շրջանի Փիփ գյուղում, մանկավարժի ընտանիքում։ 1973 թվականին ավարտել է տեղի միջնակարգ դպրոցը և նույն ուս. տարում ընդունվել Երևանի պետական համալսարանի ֆիզիկայի ֆակուլտետը, 1978 թվականին՝ ավարտել այն և նույն թվականից աշխատանքի անցել ԵՊՀ ֆիզիկայի ֆակուլտետի օպտիկայի ամբիոնում, որտեղ աշխատում է մինչ այսօր։ 1978 թվականին պաշտպանել է ավարտական թեզը և ստացել ֆիզիկոսի որակավորում, 1978-1979 թվականներին եղել է ԵՊՀ ֆիզիկայի ֆակուլտետի օպտիկայի ամբիոնի ավագ լաբորանտ։ 1982-1986 թվականներին սովորել է ԵՊՀ ֆիզիկայի ֆակուլտետի ասպիրանտուրայում, որի ընթացքում իրականացրել է մի շարք հիմնարար հետազոտություններ՝ լազերային ֆիզիկայի և օպտիկայի բնագավառներում։ Ավարտելով ասպիրանտուրան՝ հաջողությամբ պաշտպանում է «Ոչ գծային ալիքային փոխազդեցություներ և անկայունություններ անհամասեռ անիզոտրոպ միջավայրերում» թեմայով իր ատենախոսությունը, որի համար ԽՍՀՄ ԲՈՀ-ը 1987 թվականին Ռ. Ալավերդյանին շնորհում է ֆիզիկա-մաթեմատիկական գիտությունների թեկնածուի կոչումը։  1979-1986 թվականներից Ալավերդյանը աշխատել է ֆիզիկայի ֆակուլտետում որպես  ինժեներ։ 1986-1993 թվականներին՝ գիտաշխատող, 1993-2000 թվականներին՝ ասիստենտ, 2000-2009 թվականներին՝ դոցենտ, 2009 թվականից՝ պրոֆեսոր։ «Armenian Journal of Physics» ամսագրի խմբագրական կոլեգիայի անդամ է։ Ամուսնացած է, ունի երկու երեխա, աղջիկը՝ Գոհար Ալավերդյան, տղան՝ Կարեն Ալավերդյան։ Կարեն Ալավերդյանը, աշխատել է ԵՊՀ ֆիզիկայի ֆակուլտետի օպտիկայի ամբիոնում և համատեղության կարգով շարունակել է ուսումն ու գիտական հետազոտությունները Կանադայի Լավալի համալսարանում, այժմ իր գիտական գործունեությունը շարունակում է Կանադայի Լավալի Համալսարանում։ ԵՊՀ-ի հարյուրամյակի կապակցությամբ պարգևատրվել է «Ոսկե մեդալ» մրցանակով, համալսարանական կրթության զարգացման գործում ունեցած նշանակալի ավանդի համար։


== Աշխատանքներ ==
Աշխատանքները վերաբերում են լազերային ֆիզիկային և հեղուկ բյուրեղների ոչ գծային օպտիկային, լուսա- և ակուստահիդրոդինամիկային։
«Ոչ գծային օպտիկական երևույթներ փուլային անցումների և անկայունությունների տիրույթում» աշխատանքի համար 1986 թվականին պարգևատրվել է Հայաստանի Հանրապետության գիտատեխնիկական ընկերության «Լավագույն գիտական աշխատանքի համար» մրցանակով։ Շարունակելով հիմնարար հետազոտությունները լազերային ճառագայթման և հեղուկ բյուրեղների փոխազդեցության բնագավառում՝ 2000 թվականին Ռ. Ալավերդյանը ներկայացնում և հաջողությամբ պաշտպանում է «Մակածված անկայունություններ, կրիտիկական երևույթներ, հեղուկ բյուրեղներ» թեմայով դոկտորական ատենախոսությունը։ Ռ. Ալավերդյանի գիտական գործունեությունը հիմնականում նվիրված է հեղուկ բյուրեղների  ոչ գծային օպտիկական հատկությունների և հեղուկ բյուրեղներում մակածված անկայունությունների և կառուցվածքային փուլային անցումների փորձարարական ուսումնասիրությանը։ Նշված ուղղություններով նա հրապարակել է ավելի քան 197 գիտական հոդվածներ, որոնց գերակշիռ մասը միջազգային բարձր վարկանիշ ունեցող ամսագրերում են տպագրված։ Ռ. Ալավերդյանի ղեկավարությամբ պաշտպանվել են 10 թեկնածուական ատենախոսություններ։ Նա հեղինակ է մի շարք գիտամեթոդական և ուսումնամեթոդական հրապարակումնների։


== Մրցանակներ ==
ՀՀ գիտատեխնիկական ընկերության մրցանակ (1986)։
ԵՊՀ «Ոսկե մեդալ» (2019)։


== Երկեր ==
Ռ. Բ. Ալավերդյան, Լ. Ս. Ասլանյան, Լույսի բևեռացումը և նրա հետազոտումը, ԵՊՀ հրատ., Երևան, 2014 թ., 67 էջ, ISBN 9785808418783:
Օպտիկական երևույթների ֆիզիկայի խնդիրների ժողովածու, ԵՊՀ հրատ., 2005 թ., 130 էջ, ISBN 9785808406933:


== Ծանոթագրություններ ==